《徐用美邀赏海棠次冯佩之韵二首 其二》
明代·江源

坐对名花酌紫霞，不须歌吹起邻家。谩怜有谱传丞相，独怪无名到浣花。

雨湿胭脂娇欲滴，月低台榭影初斜。化工幻出天然色，中酒佳人未足誇。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。